Stig Nicolaysen nægter at give op. For tredje gang, og i en alder af 63 år, skal han deltage i verdens hårdeste cykelløb, Race Across America. En tur fra Californien tværs over USA til østkysten på cirka 5000 kilometer gennem to ørkener og over to bjergområder. -	Vi synes, vi vil vise, at man ikke skal give op, selvom det ikke lykke første eller anden gang, siger Stig Nicolaysen. I denne weekend træner han sammen med en del af det 10 mand store team for at optimere hele det store set up. Se indslaget i bunden af artiklen Ud over en følgebil med grej, cykler, mad og diverse salver har holdet også en autocamper med på turen hen over USA. Turen skal gennemføres på maksimalt 12 døgn, og Stig skal være i sadlen det meste af tiden for at nå det inden for tidsgrænsen. I løbets 38 år lange historie er det kun lykkedes for 290 ryttere. I 2019 udgik Stig Nicolaysen med lungebetændelse efter 800 kilometer. I 2016 nåede han at cykle 4000 kilometer, inden en sovende arm satte ham ud af spillet. Vil inspirere andre Holdet har optimeret på alt udstyr, og en fysioterapeut hjælper ham med at sidde rigtigt på cyklen, så kroppen ikke kommer til at sove. -	Vi er så fit for fight, og vi tror så meget på ”lortet”, som vi plejer at sige, at det simpelthen ikke kan gå galt den her gang, siger den ekstreme cykelrytter. Hans kone Dorte Nicolaysen er med på teamet og skal sørge for mad, salve til bagdelen, og så skal hun tage sig af Stigs mentale helbred, når tingene spidser til. -	Jeg skal prøve at samle sutten op, når Stig taber den. Og det kommer helt sikkert til at ske, siger Dorte Nicolaysen fra bagsædet af følgebilen. Hele Stigs mission går ud på at inspirere andre til at sætte sig mål. Det begyndte, da hans nu raske søn blev ramt af kræft i 2014. Og i årenes løb har han og teamet samlet over 240.000 kroner ind til Børnecancerfonden. Hvis det går som Stig håber, triller han som den ældste dansker nogensinde over målstregen 26. juni 2023.

Referat:
Stig Nicolaysen skal forcere omkring 5000 kilometer, hvilket maksimalt må tage 12 døgn.